Se ”Julebag” her i artiklen eller søndage klokken 19.45 på TV2 Nord Salto. Lys i mørket, hjemlig hygge og ikke mindst god mad. For Christiane Lindrup Pedersen er den søde juletid et højdepunkt – især på grund af de ting, man putter i munden, når kalenderen viser december. - Julemaden er ofte tilberedt med større kærlighed, omhu og langsommelighed. Det kan smages, og det nyder jeg meget, siger Christiane Lindrup Pedersen. Hun nøjes ikke med at bage hjemme i sit eget køkken. Christiane Lindrup Pedersen har en kandidat i fødevarevidenskab og er formidlingsansvarlig ved Kornets Hus, hvor hun blandt andet underviser på bagekurser. - I mit arbejde bliver jeg hele tiden bekræftet i, hvordan fællesskabet mellem mennesker næres af det rum, der opstår i køkkenet, når man sammen fremstiller godt bagværk, siger hun. Korn er vigtig for julemaden I TV2 Nords adventskalender deler Christiane Lindrup Pedersen hver søndag i advent en opskrift, som man kan bage derhjemme. Opskrifterne tager udgangspunkt i korn. DYK NED I HELE KORNETS HUS’ OPSKRIFTSUNIVERS HER Ved Kornets Hus er det – som navnet antyder – nemlig korn, der er i centrum. Korn spiller en vigtig rolle i julekøkkenet. - Korn er næsten en forudsætning for at komme igennem julen med alt, hvad der dertil hører. Lige fra det gode rugbrød under silden, det lyse brød under den lune leverpostej, kiksen til osten, meljævningen i den brune sovs, risen i grøden, havren til fuglene og strået til bukken, siger hun. I første afsnit af Julebag er der havretoppe med korender på menuen. - Det er en af mine yndlingsjulesmåkager, fordi den bliver uimodståeligt sprød – og så giver korender en helt særlig krydret smag, siger hun. Adventskonkurrence På TV2 Nords Facebook-side kan man hver søndag deltage i en adventskonkurrence om to TV2 Nord-kopper, en Vendsyssel Bjesk og en overraskelse. Her skal man svare på et spørgsmål til en video med Christiane Lindrup Pedersen. Hold øje med TV2 Nords Facebook-side hver søndag klokken 08.00. Du kommer ind på siden ved at klikke her.

Referat:
Christiane Lindrup Pedersen fra Kornets Hus nyder at lave julebag med korn, og i TV2 Nords adventskalender deler hun hver uge en opskrift på de smagfulde julelækkerier.